# ΤΜΗΜΑ ΦΥΣΙΚΗΣ

# ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΜΗΜΑΤΟΣ

# Άρθρο 1

**Κανονισμός Προγράμματος Προπτυχιακών Σπουδών**

1. **Θέματα Σπουδών**
   1. **Εγγραφή Πρωτοετών**

Η εγγραφή των πρωτοετών φοιτητών στο Τμήμα Φυσικής γίνεται μέσω της **ηλεκτρονικής εφαρμογής** (https://eregister.it.minedu.gov.gr/) του Υπουργείου Παιδείας, Έρευνας και Θρησκευμάτων (ΥΠΕΘ) ή όπως διαφορετικά καθορίζεται με σχετικές εγκυκλίους από το ΥΠΕΘ.

Οι πρωτοετείς φοιτήτριες/-τές που αδυνατούν να εγγραφούν στην ηλεκτρονική πλατφόρμα του Υπουργείου Παιδείας, Έρευνας και Θρησκευμάτων λόγω έλλειψης Αριθμού Μητρώου Κοινωνικής Ασφάλισης (ΑΜΚΑ) (για θρησκευτικές πεποιθήσεις ή άλλες αντικειμενικές δυσκολίες, σύμφωνα με την αρ. Φ.251/149312/Α5/11.9.2018 εγκύκλιο του ΥΠΑΙΘ) θα πρέπει να προσέρχονται στη Γραμματεία του Τμήματος για την εγγραφή τους με τα ακόλουθα δικαιολογητικά:

* + - Αίτηση για εγγραφή: Η/Ο φοιτήτρια/-τής θα πρέπει να συμπληρώσει χειρόγραφα, έντυπη αίτηση, στην οποία θα αιτείται την εγγραφή του στο Τμήμα, σύμφωνα με εγκύκλιο του ΥΠΑΙΘ Η αίτηση αυτή θα πρέπει να πρωτοκολληθεί αυθημερόν.
    - Υπεύθυνη Δήλωση: Η/Ο φοιτήτρια/-τής θα συμπληρώσει Υπεύθυνη Δήλωση, στην οποία θα αναγράφει ότι δεν είναι εγγεγραμμένος σε άλλη Σχολή ή Τμήμα της Τριτοβάθμιας Εκπαίδευσης. Σε περίπτωση που είναι εγγεγραμμένος σε άλλη Σχολή ή Τμήμα της Τριτοβάθμιας Εκπαίδευσης και δεν έχει προλάβει να ολοκληρώσει τη διαγραφή του θα βεβαιώνει ότι θα προσκομίσει τη διαγραφή του αμέσως.
    - Την ηλεκτρονική εγγραφή στο Υπουργείο με τον αρ. πρωτ. και υπογεγραμμένη στο κάτω μέρος

Κατόπιν, όταν θα έχουν αποσταλεί οι καταστάσεις των εγγεγραμμένων από το Υπουργείο Παιδείας, θα ανοίξει η σχετική ηλεκτρονική πλατφόρμα του ΔΠΘ στην οποία, οι εν λόγω φοιτητές, θα πρέπει να ολοκληρώσουν την ηλεκτρονική εγγραφή και στη συνέχεια να παραλάβουν τα πιστοποιητικά εγγραφής τους και τους ηλεκτρονικούς κωδικούς για την πρόσβαση στις ηλεκτρονικές ακαδημαϊκές υπηρεσίες του Ιδρύματος.

# Διάρκεια Εξαμήνου-Σπουδών

Τα μαθήματα του Τμήματος Φυσικής του ΔΠΘ κατανέμονται σε οκτώ αυτοτελή ακαδημαϊκά εξάμηνα και διδάσκονται σε εβδομαδιαία βάση. Κάθε εξάμηνο διαρκεί δεκαπέντε με δεκαέξι εκπαιδευτικές εβδομάδες και περιλαμβάνει δεκατρείς εβδομάδες για διδασκαλία και δύο με τρεις εβδομάδες για εξετάσεις.

Η διάρκεια του Προπτυχιακού Προγράμματος Σπουδών είναι **οκτώ (8) εξάμηνα** κατανεμημένα σε **τέσσερα (4) ακαδημαϊκά έτη**. Η περίοδος κανονικής φοίτησης ισούται με τον ελάχιστο αριθμό των αναγκαίων για την απονομή του τίτλου σπουδών εξαμήνων, σύμφωνα με το ενδεικτικό πρόγραμμα σπουδών του Τμήματος, προσαυξημένο κατά τέσσερα εξάμηνα.

# 1.3. Ακαδημαϊκό Ημερολόγιο

Το ακαδημαϊκό έτος αρχίζει την 1η Σεπτεμβρίου και λήγει την 31η Αυγούστου του επόμενου έτους. Το διδακτικό έργο κάθε ακαδημαϊκού έτους διαρθρώνεται σε δύο εξάμηνα (χειμερινό και εαρινό).

Τα μαθήματα του χειμερινού εξαμήνου αρχίζουν την πρώτη εργάσιμη ημέρα του Οκτωβρίου και διαρκούν 13 εβδομάδες. Το πρόγραμμα διδασκαλίας ανακοινώνεται το αργότερο στο τέλος της πρώτης εβδομάδας του Σεπτεμβρίου.

Τα μαθήματα του εαρινού εξαμήνου αρχίζουν την πρώτη εργάσιμη ημέρα μετά την πάροδο μίας εβδομάδας από τη λήξη των εξετάσεων του χειμερινού εξαμήνου και διαρκούν επίσης 13 εβδομάδες. Το πρόγραμμα διδασκαλίας ανακοινώνεται το αργότερο στο τέλος της 1ης εβδομάδας του Φεβρουαρίου.

Η Διοικούσα Επιτροπή καθορίζει τουλάχιστον δύο μήνες, πριν την έναρξη του ακαδημαϊκού έτους, το ακαδημαϊκό ημερολόγιο κάθε έτους. Με απόφαση Συνέλευσης, κάθε Τμήμα μπορεί να τροποποιήσει την απόφαση της Συγκλήτου ανάλογα με τις ανάγκες του. Η απόφαση του Τμήματος αναρτάται στην ιστοσελίδα του Τμήματος.

# Αναπληρώσεις μαθημάτων

Παραδόσεις που δεν γίνονται εξαιτίας Γ.Σ. ή εκδηλώσεων των φοιτητών πρέπει να αναπληρώνονται. Για τον σκοπό αυτό, οι φοιτητές ενημερώνουν εγγράφως τουλάχιστο δύο ημέρες νωρίτερα τον Πρόεδρο, ο οποίος ενημερώνει στη συνέχεια τους διδάσκοντες για την ώρα και τον τόπο της εκδήλωσης και συνεργάζεται με αυτούς, ώστε να βρεθεί ώρα και αίθουσα για την αναπλήρωση.

Ο διδάσκων κανονίζει την αναπλήρωση του μαθήματος κατόπιν συνεννοήσεως με τους φοιτητές. Αν, για οποιοδήποτε λόγο, δεν συμπληρωθούν οι ώρες που αντιστοιχούν στις απαιτούμενες ελάχιστες εβδομάδες διδασκαλίας σε κάποιο μάθημα, το μάθημα θεωρείται ότι δεν διδάχθηκε και επαναλαμβάνεται, στο επόμενο εξάμηνο και επιπλέον του αριθμού των μαθημάτων που προσδιορίζονται από τον οδηγό σπουδών, ύστερα από απόφαση της Γ.Σ. (υπό την προϋπόθεση ότι υπάρχουν τα αντίστοιχα μέλη ΔΕΠ).

# Εγγραφή και ανανέωση εγγραφής

Κάθε φοιτητής πρέπει να **εγγράφεται** στο Τμήμα στην αρχή κάθε εξαμήνου, σε ημερομηνίες που ορίζονται έγκαιρα από τη Συνέλευση του Τμήματος, αναρτώνται στην ιστοσελίδα του Τμήματος και ανακοινώνονται από τη Γραμματεία, και να **δηλώνει** τα μαθήματα του προγράμματος σπουδών που επιθυμεί να παρακολουθήσει κατά το συγκεκριμένο εξάμηνο (δήλωση μαθημάτων). Τόσο η εγγραφή όσο και η δήλωση μαθημάτων των φοιτητών σε κάθε εξάμηνο αποτελούν από κοινού απαραίτητες ενέργειες, προκειμένου ο φοιτητής να έχει ενεργή παρουσία στο Ίδρυμα. Η ανανέωση εγγραφής κάθε εξάμηνο πραγματοποιείται μέσω του συστήματος της ηλεκτρονικής γραμματείας.

# Δήλωση μαθημάτων

Η δήλωση μαθημάτων πρέπει να πραγματοποιείται **κάθε εξάμηνο** από τον ίδιο τον φοιτητή, ώστε να είναι δυνατή η παρακολούθηση, η απόκτηση δωρεάν συγγραμμάτων και η συμμετοχή του στις εξετάσεις του μαθήματος. Ο φοιτητής δηλώνει τα μαθήματα του κάθε εξαμήνου σύμφωνα με τους κανόνες που θέτει το Πρόγραμμα Σπουδών του Τμήματος. Η δήλωση μαθημάτων κάθε εξάμηνο πραγματοποιείται μέσω του συστήματος της ηλεκτρονικής γραμματείας..

Σημειώνεται ότι ο φοιτητής δικαιούται να **εξεταστεί μόνο σε μάθημα που έχει δηλώσει** να παρακολουθήσει κατά το συγκεκριμένο εξάμηνο. Οι φοιτητές που δεν έχουν υποβάλει δήλωση μαθημάτων ή έχουν υποβάλει εκπρόθεσμες δηλώσεις δεν γίνονται δεκτοί στις εξετάσεις του εξαμήνου ή στις επαναληπτικές του Σεπτεμβρίου. Δεν επιτρέπεται η δήλωση μαθημάτων επόμενου διδακτικού εξαμήνου από αυτό που βρίσκεται ο φοιτητής.

Σε εξαιρετικές περιπτώσεις, ο φοιτητής έχει το δικαίωμα με αιτιολογημένη αίτησή του προς τη Συνέλευση του Τμήματος να ζητήσει την εξέταση σε μάθημα που δεν είχε δηλώσει εγκαίρως.

# Δήλωση συγγραμμάτων

Οι δηλώσεις των συγγραμμάτων για όλα τα μαθήματα γίνεται μέσω της Ηλεκτρονικής Υπηρεσίας Ολοκληρωμένης Διαχείρισης Συγγραμμάτων «ΕΥΔΟΞΟΣ» [<https://eudoxus.gr/>], του Υπουργείου Παιδείας Έρευνας & Θρησκευμάτων. Η προθεσμία δηλώσεων των συγγραμμάτων κάθε ακαδημαϊκού εξαμήνου αποφασίζεται από την υπηρεσία Εύδοξος.

Για να δηλώσουν οι φοιτητές τα συγγράμματα που θα προμηθευτούν, είναι απαραίτητο να έχουν λογαριασμό πρόσβασης στις υπηρεσίες τηλεματικής του ΔΠΘ. Τον λογαριασμό αυτό τον παραλαμβάνει κάθε φοιτητής κατά την εγγραφή του στο πρώτο έτος σπουδών από το Τμήμα.

# Αναστολή φοίτησης

Οι φοιτητές έχουν το δικαίωμα να διακόψουν, με αίτησή τους στη Συνέλευση του Τμήματος (διαμέσου της Γραμματείας του Τμήματος), τις σπουδές τους για όσα εξάμηνα, συνεχόμενα ή μη, επιθυμούν, και πάντως όχι περισσότερα από τον ελάχιστο αριθμό εξαμήνων που απαιτούνται για τη λήψη πτυχίου σύμφωνα με το ενδεικτικό πρόγραμμα σπουδών. Στην αίτηση πρέπει να αναγράφεται το ακριβές διάστημα αναστολής. Τα εξάμηνα αυτά δεν προσμετρούνται στην παραπάνω ανώτατη διάρκεια φοίτησης. Οι φοιτητές που διακόπτουν κατά τα ανωτέρω τις σπουδές τους, δεν διατηρούν τη φοιτητική ιδιότητα καθ’ όλο το χρονικό διάστημα της διακοπής των σπουδών τους. Μετά τη λήξη της διακοπής, οι φοιτητές επανέρχονται και εντάσσονται ξανά στο Τμήμα.

# Διαγραφή

Ο φοιτητής έχει δικαίωμα διαγραφής από το Τμήμα μετά από έγγραφη αίτησή του στη Γραμματεία. Τα απαραίτητα έντυπα για τη διαγραφή είναι τα ακόλουθα:

* + - Έντυπο αίτησης Διαγραφής (διαθέσιμο στην ιστοσελίδα του Τμήματος)
    - Βεβαίωση από τη Φοιτητική Εστία και από την Βιβλιοθήκη του Τμήματός του ότι δεν υπάρχει κάποια εκκρεμότητα.
    - Πάσο, Ακαδημαϊκή Ταυτότητα και Βιβλιάριο Υγείας (όποιο από αυτά είχαν εκδοθεί) επιστρέφονται στη Γραμματεία.

# Κλίμακα βαθμολόγησης

Η επίδοση των φοιτητών στα μαθήματα βαθμολογείται στην κλίμακα 0-10, με άριστα το 10 και ελάχιστο βαθμό επιτυχίας το 5. Οι βαθμοί δίνονται με διαβαθμίσεις της μισής μονάδας. Η κλίμακα βαθμολόγησης είναι (ΦΕΚ 596/28-09- 1981 τ.Β):

8,5 – 10: «Άριστα»

7 – 8,49: «Λίαν Καλώς»

6 – 6,99: «Καλώς»

5 – 5,99: «Επαρκώς»

0 – 4,99 : «Ανεπιτυχώς»

Για την επιτυχή παρακολούθηση ενός μαθήματος η βαθμολογία πρέπει να είναι τουλάχιστον 5,0.

# Επανεξέταση

Επανεξέταση φοιτητή είναι δυνατή σύμφωνα με την κείμενη κάθε φορά νομοθεσία. Ο φοιτητής συμπληρώνει την απαιτούμενη αίτηση που μπορεί να προμηθευτεί είτε από τη Γραμματεία είτε από την ιστοσελίδα του Τμήματος και την καταθέτει στη Γραμματεία.

# Βελτίωση βαθμού

Βελτίωση βαθμού δεν επιτρέπεται. Είναι στην ευχέρεια του κάθε διδάσκοντα να επιτρέπει ή όχι στον φοιτητή να βάζει ρήτρα, με την προϋπόθεση όμως να αποστέλλεται η μη προβιβάσιμη βαθμολογία στην Γραμματεία του Τμήματος.

# Αναγνωρίσεις μαθημάτων

Φοιτητής που επιθυμεί να του αναγνωριστούν μαθήματα που έχει περάσει σε προηγούμενο Τμήμα που έχει φοιτήσει υποβάλει προς τη Συνέλευση του Τμήματος τα εξής:

α. Αίτηση στην οποία θα πρέπει να αναφέρονται οι τίτλοι των μαθημάτων του Τμήματος προέλευσης (όχι μεταπτυχιακού) που επιθυμούν να τύχουν απαλλαγής και τα οποία θα πρέπει να αντιστοιχούν σε συγκεκριμένα μαθήματα του Τμήματος (~80% κάλυψη της ύλης).

β. Επικυρωμένο οδηγό σπουδών του Τμήματος προέλευσης, στον οποίο θα περιλαμβάνονται οι περιλήψεις των μαθημάτων που αιτούνται να λάβουν απαλλαγή.

γ. Επικυρωμένη αναλυτική βαθμολογία μαθημάτων του Τμήματος προέλευσης.

Η Συνέλευση αποφαίνεται επ' αυτού σε διάστημα όχι μεγαλύτερο από έναν μήνα από την υποβολή της αίτησης ή στην αμέσως επόμενη συνέλευση του Τμήματος. Η απόφαση κοινοποιείται στον ενδιαφερόμενο.

Μαθήματα που έχει περάσει ο φοιτητής στη διάρκεια των σπουδών του στο πλαίσιο του προγράμματος Erasmus αναγνωρίζονται βάσει των διατάξεων του κανονισμού του Τμήματος Μηχανικών Περιβάλλοντος που διέπουν το πρόγραμμα Erasmus. Η βαθμολογία των μαθημάτων που επέτυχε ο φοιτητής στο εξωτερικό αντιστοιχίζεται με το ελληνικό βαθμολογικό σύστημα, όπως προβλέπεται από τον ως άνω κανονισμό.

# Ακαδημαϊκή ταυτότητα-πάσο

Για τη χορήγηση Ακαδημαϊκής Ταυτότητας με ενσωματωμένο Δελτίο Φοιτητικού Εισιτηρίου (ΠΑΣΟ), οι φοιτητές/τριες υποβάλλουν ηλεκτρονικά την αίτησή τους στο δικτυακό τόπο <http://academicid.minedu.gov.gr/>. Κατόπιν, και αφού εγκριθεί η αίτηση από τη Γραμματεία, μπορούν οι φοιτητές/τριες να παραλαμβάνουν το δελτίο ειδικού εισιτηρίου (πάσο) από συγκεκριμένο σημείο παράδοσης, το οποίο θα έχουν επιλέξει κατά την υποβολή της αίτησής τους.

# Πιστοποιητικά

Οι αιτήσεις για πιστοποιητικά πραγματοποιούνται μέσω του συστήματος της ηλεκτρονικής γραμματείας.. Μέσω του ίδιου συστήματος, ο φοιτητής μπορεί να παρακολουθεί την καρτέλα του και κατά συνέπεια την πρόοδό του. O φοιτητής προσέρχεται στη Γραμματεία του Τμήματος, εντός του ωραρίου εξυπηρέτησης των φοιτητών προκειμένου να παραλάβει τα πιστοποιητικά. Οι ώρες εξυπηρέτησης φοιτητών είναι αναρτημένες στην ιστοσελίδα του Τμήματος.

Η Γραμματεία του Τμήματος χορηγεί τα εξής πιστοποιητικά (ενδεικτικά):

* + - Πιστοποιητικό φοίτησης, το οποίο βεβαιώνει ότι ο ενδιαφερόμενος είναι ενεργός φοιτητής.
    - Πιστοποιητικό Στρατολογικής Χρήσης.
    - Πιστοποιητικό αναλυτικής βαθμολογίας, όπου αναγράφεται η πορεία του φοιτητή στα μαθήματα που διδάχθηκε.
    - Πιστοποιητικό περάτωσης σπουδών, για όσους ενδιαφερόμενους έχουν εκπληρώσει τις υποχρεώσεις του Προγράμματος Σπουδών, αλλά δεν τους έχει απονεμηθεί το πτυχίο.
    - Αντίγραφα πτυχίου και πιστοποιητικά που αφορούν αποφοιτήρια (διαγραφές) και αναστολή σπουδών.

# Παράρτημα διπλώματος

Το Τμήμα Φυσικής από το ακαδημαϊκό έτος 2022-2023 θα χορηγεί στις/στους πτυχιούχους φοιτήτριες/-τές του Παράρτημα Διπλώματος στην ελληνική και αγγλική γλώσσα.

Το Παράρτημα Διπλώματος ακολουθεί το υπόδειγμα που ανέπτυξε η Ευρωπαϊκή Επιτροπή, το Συμβούλιο της Ευρώπης και η UNESCO/CEPES. Στόχος του παραρτήματος είναι να παράσχει επαρκή ανεξάρτητα στοιχεία για τη βελτίωση της διεθνούς "διαφάνειας" και τη δίκαιη ακαδημαϊκή και επαγγελματική αναγνώριση των τίτλων σπουδών (διπλώματα, πτυχία, πιστοποιητικά κ.τ.λ.).

Σχεδιάστηκε για να δίνει περιγραφή της φύσης, του επιπέδου, του υπόβαθρου, του περιεχομένου και του καθεστώτος των σπουδών, οι οποίες ολοκληρώθηκαν με επιτυχία από το άτομο που αναγράφεται ονομαστικά στο πρωτότυπο του τίτλου, στο οποίο επισυνάπτεται αυτό το παράρτημα.

# Παιδαγωγική επάρκεια

To Τμήμα Φυσικής του ΔΠΘ παρέχει την δυνατότητα, της παροχής πιστοποιημένης παιδαγωγικής διδακτικής επάρκειας στους φοιτητές του.

Για την απόκτηση της παιδαγωγικής διδακτικής επάρκειας απαιτούνται συνολικά 30 ECTS, τα οποία κατανέμονται ως εξής:

1.         Τα 10 ECTS λαμβάνονται από τα εξής υποχρεωτικά εργαστηριακά μαθήματα:

1ο εξάμηνο : Εργαστήριο Πληροφορικής για Φυσικούς ΕCTS 5

2ο εξάμηνο : Γενικό Εργαστήριο Φυσικής ΕCTS 5

Σύνολο ECTS από υποχρεωτικά μαθήματα 10.

2.         Τα υπόλοιπα 20 ECTS λαμβάνονται από επιλογής υποχρεωτικά μαθήματα των οποίων τα ECTS ΔΕΝ ΠΡΟΣΜΕΤΡΟΥΝΤΑΙ ΣΤΟ ΣΥΝΟΛΟ ΤΩΝ ΥΠΟΧΡΕΩΤΙΚΏΝ ECTS και κατανέμονται ως εξής:

4ο εξάμηνο : Διδακτική της Φυσικής ΕCTS 4, Ιστορία και Εξέλιξη Ιδεών στη Φυσική  ΕCTS 4

Σύνολο ECTS από επιλογής υποχρεωτικά μαθήματα στο εξάμηνο 8.

5ο εξάμηνο: Νέες Τεχνολογίες στην Εκπαίδευση και Διδακτική Διαδικτυακών Μαθημάτων Φυσικών Επιστημών ΕCTS 4, Εφαρμοσμένη Διδακτική της Φυσικής ΕCTS 4 (αλλαγή από 3 ECTS στο τρέχον πρόγραμμα). Επιλέγουν 2 από τα 2.

Σύνολο ECTS από επιλογής υποχρεωτικά μαθήματα στο εξάμηνο 8.

6ο εξάμηνο: Εκπαιδευτική Ψυχολογία ΕCTS 4 (προσθήκη μαθήματος για να ικανοποιηθεί και η προϋπόθεση των μαθημάτων σχετικών με την ψυχολογία).

Σύνολο ECTS από επιλογής υποχρεωτικά μαθήματα στο εξάμηνο 4.

Σύνολο ECTS από επιλογής υποχρεωτικά μαθήματα 20.

Μαθήματα ανά θεματική ενότητα (παρ. 22 Αρ. 36 ν. 4186/2013 (ΦΕΚ 193/17.9.2014))

Θεματική Ενότητα Α: Θέματα Εκπαίδευσης και Αγωγής

4ο εξάμηνο : Ιστορία και Εξέλιξη Ιδεών στη Φυσική  ΕCTS 4

6ο εξάμηνο: Εκπαιδευτική Ψυχολογία ΕCTS 4

Θεματική Ενότητα Β: Θέματα Μάθησης και Διδασκαλίας (Υποχρεωτικά Μαθήματα του ΠΠΣ του τμήματος και Επιλογής Υποχρεωτικά)

1ο εξάμηνο : Εργαστήριο Πληροφορικής για Φυσικούς ΕCTS 5

5ο εξάμηνο: Νέες Τεχνολογίες στην Εκπαίδευση και Διδακτική Διαδικτυακών Μαθημάτων Φυσικών Επιστημών ΕCTS 4

Θεματική Ενότητα Γ1: Ειδική Διδακτική και Πρακτική (Μαθήματα επιλογής του ΠΠΣ)

4ο εξάμηνο : Διδακτική της Φυσικής ΕCTS 4

Θεματική Ενότητα Γ2: Ειδική Διδακτική και Πρακτική (Υποχρεωτικά Μαθήματα του ΠΠΣ)

2ο εξάμηνο : Γενικό Εργαστήριο Φυσικής ΕCTS 5

5ο εξάμηνο: Εφαρμοσμένη Διδακτική της Φυσικής ΕCTS 4

Σύνολο ECTS από υποχρεωτικά και επιλογής υποχρεωτικά μαθήματα 30

# Ολοκλήρωση Σπουδών-ανακήρυξη πτυχιούχων

Ο φοιτητής ολοκληρώνει τις σπουδές του και του απονέμεται ο τίτλος σπουδών, όταν εξεταστεί επιτυχώς στα μαθήματα που προβλέπονται από το Πρόγραμμα Σπουδών του Τμήματος.

Με την ολοκλήρωση των σπουδών τους, οι φοιτητές κάνουν αίτηση για την Ορκωμοσία τους στη Γραμματεία σε διάστημα που ανακοινώνεται στην ιστοσελίδα του Τμήματος, καταθέτοντας τα ακόλουθα δικαιολογητικά:

# Αίτηση – Υπεύθυνη δήλωση Ορκωμοσίας

* + - **Υπηρεσιακό Σημείωμα**
    - **Έντυπο βαθμολογίας διπλωματικής εργασίας**

# Οδηγός Σπουδών

Το Τμήμα οφείλει να επικαιροποιεί τον ετήσιο Οδηγό Σπουδών του όπου περιέχονται αναλυτικά το Πρόγραμμα Σπουδών, τα επί μέρους μαθήματα για λήψη πτυχίου, τα μαθησιακά αποτελέσματα του πτυχίου και κάθε μαθήματος, καθώς και άλλες χρήσιμες πληροφορίες. Ο Οδηγός Σπουδών αναρτάται υποχρεωτικά στην ιστοσελίδα του Τμήματος.

# Λοιπές διατάξεις

Θέματα που δεν προβλέπονται στον παρόντα κανονισμό, διευθετούνται από την Συνέλευση του Τμήματος.

# Θέματα Προγράμματος Σπουδών

* 1. **ECTS**

Όλα τα μαθήματα του Προγράμματος Σπουδών αντιστοιχούν σε **πιστωτικές μονάδες ECTS** που αντανακλούν τη σχετική βαρύτητα (και το φόρτο εργασίας) των διαφόρων μαθημάτων. Τα μαθήματα και οι πιστωτικές μονάδες τους παρουσιάζονται λεπτομερώς στον Οδηγό Σπουδών του Τμήματος

# Κατηγορίες μαθημάτων

Το Τμήμα περιλαμβάνει στο πρόγραμμα σπουδών του τις ακόλουθες κατηγορίες μαθημάτων: υποχρεωτικά, κατ' επιλογήν υποχρεωτικά, ελεύθερης επιλογής και εργαστηριακά.

# Δομή Προγράμματος Σπουδών

Το Πρόγραμμα Σπουδών του Τμήματος περιγράφεται αναλυτικά στην ιστοσελίδα του Τμήματος http://physics.ihu.gr/?page\_id=3733

# Προαπαιτούμενα μαθήματα

Δεν υπάρχουν προαπαιτούμενα μαθήματα.

# Διπλωματική εργασία

Ο κανονισμός εκπόνησης διπλωματικής εργασίας είναι διαθέσιμος στην ιστοσελίδα του Τμήματος.

# Προϋποθέσεις λήψης πτυχίου

Αναφέρονται λεπτομερώς στο άρθρο 1.18 του παρόντος κανονισμού.

# Άρθρο 3 Επιτροπές Τμήματος

* + - Επιτροπή πρακτικής άσκησης - Επιτροπή ενστάσεων πρακτικής άσκησης

*(Ενημερώνει τους φοιτητές σχετικά με τη δυνατότητα πρακτικής άσκησης)*

* + - Επιτροπή Erasmus

*(Ενημερώνει τους φοιτητές σχετικά με τη δυνατότητα Erasmus στο εξωτερικό)*

* + - Επιτροπή φοιτητικών θεμάτων

*(Εξετάζει θέματα που αφορούν τους φοιτητές πχ Μετεγγραφές, αναστολές φοίτησης)*

* + - Επιτροπή παραλαβής πάσης φύσεως οργάνων, ειδών και υλικών, εκτελέσεως μικροεργασιών

*(Υπογράφει τα πρακτικά παραλαβής που αφορούν τον τακτικό προϋπολογισμό του Τμήματος)*

* + - Επιτροπή Προχείρων Διαγωνισμών, για την προμήθεια πάσης φύσεως οργάνων, ειδών και υλικών, εκτελέσεως μικροεργασιών

*(Συμμετέχει σε πρόχειρους διαγωνισμούς που αφορούν το Τμήμα και τον τακτικό προϋπολογισμό)*

* + - Επιτροπή ΟΜΕΑ

*(Συγκεντρώνει και αναλύει τα αποτελέσματα των αξιολογήσεων των φοιτητών για κάθε μάθημα)*

* + - Επιτροπή υγιεινής και ασφάλειας

# Άρθρο 4

**Αξιολόγηση Μαθημάτων ΠΠΣ**

Στο πλαίσιο της ηλεκτρονικής αξιολόγησης του διδακτικού έργου του κάθε εξαμήνου μέσω του Πληροφοριακού Συστήματος (ΠΣ) της ΜΟΔΙΠ, η περίοδος της αξιολόγησης καθορίζεται από τη ΜΟΔΙΠ του εν λόγω εξαμήνου για όλα τα διδασκόμενα μαθήματα. Η ΟΜΕΑ του Τμήματος μεριμνά για την οργάνωση της διαδικασίας ηλεκτρονικής αξιολόγησης του κάθε μαθήματος με στόχο τη μεγιστοποίηση της συμμετοχής των φοιτητριών/τών.

Η ΟΜΕΑ του Τμήματος, μετά τη λήξη της περιόδου αξιολόγησης, μελετά τα αποτελέσματα της αξιολόγησης και εισηγείται γραπτά στη Συνέλευση βελτιωτικές ενέργειες που προκύπτουν ως ανάγκη από την αξιολόγηση του εκπαιδευτικού έργου του διδακτικού προσωπικού. Η εισήγηση της ΟΜΕΑ επισυνάπτεται ως Παράρτημα στο Πρακτικό της Συνέλευσης. Απόσπασμα Πρακτικού που αφορά τη συζήτηση των αποτελεσμάτων αξιολόγησης αποστέλλεται στη ΜΟΔΙΠ του Δ.Π.Θ, το αργότερο έναν μήνα μετά τη συνεδρίαση της Συνέλευσης όπου συζητήθηκε το θέμα.

# Άρθρο 5

**Κανονισμός Εξετάσεων-Λογοκλοπή Προετοιμασία των εξετάσεων**

Η διάρκεια των εξεταστικών περιόδων ορίζεται από τη Σύγκλητο του Πανεπιστημίου και στη συνέχεια επικυρώνεται από τη Γενική Συνέλευση (ΓΣ) του Τμήματος με την έναρξη κάθε ακαδημαϊκής χρονιάς. Τροποποίηση μπορεί να γίνει μόνο με απόφαση της ΓΣ του Τμήματος και εφόσον συντρέχουν ειδικοί λόγοι.

Το πρόγραμμα διεξαγωγής των εξετάσεων επικυρώνεται πριν από την εξεταστική περίοδο από τη ΓΣ του Τμήματος και περιλαμβάνει την ημερομηνία, τον τόπο και την ώρα διεξαγωγής της εξέτασης για κάθε μάθημα.

# Δικαίωμα συμμετοχής στις εξετάσεις

Δικαίωμα συμμετοχής στις εξετάσεις ενός μαθήματος έχουν μόνο οι φοιτητές που έχουν εμπρόθεσμα δηλώσει το μάθημα στο αντίστοιχο εξάμηνο φοίτησης.

# Έναρξη εξέτασης

Τα μέλη ΕΤΕΠ και ΕΔΙΠ του Τμήματος που είναι υπεύθυνα για την επιτήρηση προσέρχονται στον χώρο των εξετάσεων πριν από την έναρξή της εξέτασης, ώστε να φροντίσουν για την επιτυχή διεξαγωγή της.

Κάθε εξεταζόμενος οφείλει να παρουσιαστεί στην καθορισμένη αίθουσα πριν από την προγραμματισμένη για την εξέταση ώρα. Οι φοιτητές/τριες οφείλουν να έχουν μαζί τους κατά τις εξετάσεις αποδεικτικό στοιχείο της ταυτότητάς τους ή άλλο

δημόσιο έγγραφο (π.χ. αστυνομική ταυτότητα, διαβατήριο, δίπλωμα οδήγησης, κτλ.). Σε περίπτωση που κάποιος/α το αμελεί, δεν θα γίνεται δεκτός/ή η συμμετοχή του/της στις εξετάσεις και στην περίπτωση που διαπιστωθεί ότι το όνομα του/της εξεταζόμενου/ης φοιτητή/τριας δεν είναι το ίδιο με το όνομα εκείνου/ης που παραδίδει την κόλλα, θα ακολουθούνται οι προβλεπόμενες από τον νόμο διαδικασίες περί πλαστοπροσωπίας και απάτης.

Ο εξεταζόμενος αναγράφει τα στοιχεία του στο γραπτό του και επιδεικνύει τη φοιτητική του ταυτότητα στον επιτηρητή που έχει οριστεί από τον διδάσκοντα/τη διδάσκουσα, ώστε να γίνει ταυτοποίηση.

Πριν από τη διανομή των θεμάτων δίνονται σαφείς οδηγίες από τον διδάσκοντα/τη διδάσκουσα ότι τα κινητά οφείλουν να είναι απενεργοποιημένα (όχι απλά σε ρύθμιση αθόρυβης κλήσης) και να τοποθετηθούν σε θέση εμφανή (π.χ. δίπλα στο άδειο έδρανο, στην έδρα). Απομακρύνονται επίσης οι σημειώσεις, τα βιβλία, οι τσάντες και τα λοιπά προσωπικά αντικείμενα. Σε περίπτωση που κάποιος/α φοιτητής/ρια δεν ακολουθεί την οδηγία, θα αποκλείεται από τις εξετάσεις. Αν κατά τη διάρκεια των εξετάσεων βρεθούν προσωπικά αντικείμενα ή βιβλία σε άλλη θέση (π.χ. κάτω από το έδρανο), το γραπτό θα μονογράφεται.

Όποιος/α φοιτητής/τρια γίνει αντιληπτός/ή από τους επιτηρητές ή τον διδάσκοντα ότι χρησιμοποιεί σμικρύνσεις ή άλλα μέσα αντιγραφής (π.χ. ακουστική αντιγραφή), απομακρύνεται από τον χώρο των εξετάσεων και το γραπτό του/της μονογράφεται και μηδενίζεται (δηλαδή στο βαθμολόγιο να εμφανίζεται ο βαθμός

«Μηδέν» και όχι «Ένα» ή «Μονάδα»), ασχέτως αν έγινε αντιληπτός/ή προτού αρχίσει να γράφει ή κατά τη διάρκεια των εξετάσεων.

Απαγορεύεται η έξοδος των φοιτητών που παραδίδουν λευκή κόλλα, αν δεν έχει περάσει μισή ώρα από την έναρξη της εξέτασης.

Συνοδεύεται οπωσδήποτε όποιος/α φοιτητής/τρια επιθυμεί να εξέλθει για λίγο από τον χώρο εξετάσεων για οποιονδήποτε λόγο (ζάλη, προσωπικές ανάγκες κ.λπ.).

Σε περίπτωση ανάρμοστης συμπεριφοράς (συμπεριλαμβανομένης π.χ. της αντιγραφής με οιονδήποτε τρόπο, της πλαστογράφησης ταυτότητας φοιτητή/τριας, της εξύβρισης επιτηρητή ή εξεταστή από φοιτητή), ο/η Πρόεδρος του Τμήματος, μετά από αξιολόγηση του περιστατικού, διαβιβάζει το υλικό στον Πρύτανη προς πειθαρχικό έλεγχο για την επιβολή κυρώσεων.

# Διεξαγωγή εξετάσεων

Στην αρχή της εξέτασης και αμέσως μετά την επίδοση των θεμάτων οι φοιτητές μπορούν να υποβάλλουν διευκρινιστικές ερωτήσεις στον υπεύθυνο εξεταστή εφόσον αυτός το αποδέχεται.

Ο καθηγητής οφείλει να διενεργήσει προφορικές εξετάσεις για φοιτητές που έχουν σχετικό δικαιολογητικό προφορικής εξέτασης σε άλλο χώρο από το χώρο γραπτής εξέτασης του μαθήματος, εφόσον προσκομίσει το σχετικό δικαιολογητικό στον Διδάσκοντα κατά την έναρξη της εξέτασης.

Δεκαπέντε λεπτά πριν από τη λήξη της προβλεπόμενης για την εξέταση ώρας ο επιτηρητής ενημερώνει σχετικά τους εξεταζόμενους.

Μόλις ολοκληρωθεί η καθορισμένη για την εξέταση προθεσμία, ο επιτηρητής οφείλει να διακόψει την εξέταση και να παραλάβει τα γραπτά. Κατά την παράδοση ο εξεταζόμενος υπογράφει το σχετικό φύλλο παρουσίας.

Βεβαίωση προσέλευσης στις εξετάσεις δικαιούνται μόνο οι φοιτητές που έχουν δηλώσει το μάθημα και εξετάζονται σε αυτό.

Ο ελάχιστος αριθμός φοιτητών που επιτρέπεται να μείνουν στο τέλος στην αίθουσα είναι δύο (2).

Σε περίπτωση προφορικής εξέτασης ο/η φοιτητής/φοιτήτρια με την είσοδό του/της στον τόπο εξέτασης υπογράφει στο φύλλο παρουσίας. **ΠΟΤΕ** δεν εξετάζεται προφορικά μόνος φοιτητής ή φοιτήτρια από τον Διδάσκοντα χωρίς την παρουσία επιτηρητή.

# Διακοπή εξέτασης

Η εξέταση του μαθήματος είναι δυνατόν να διακοπεί εφόσον προκύψουν έκτακτοι λόγοι (π.χ. διακοπή ρεύματος, κατάσταση έκτακτης ανάγκης, κ.τ.λ.). Η διακοπή γίνεται με ευθύνη του υπεύθυνου εξεταστή.

Στην περίπτωση αυτή η εξέταση ακυρώνεται και ορίζεται από τον υπεύθυνο εξεταστή επαναληπτική εξέταση αμέσως μετά τη λήξη της εξεταστικής περιόδου για όσους δεν παρέδωσαν το γραπτό τους.

# Ακύρωση εξέτασης

Σε περίπτωση αποδεδειγμένης διαρροής των θεμάτων και μετά από απόφαση της ΓΣ του Τμήματος, ο υπεύθυνος καθηγητής μπορεί να ακυρώσει την εξέταση. Η ΓΣ αποφαίνεται για την ανάγκη διεξαγωγής νέας εξέτασης.

# Υποβολή ένστασης

Φοιτητής ή φοιτήτρια που θεωρεί ότι με κάποιο τρόπο αδικήθηκε κατά τη διάρκεια της εξέτασης μπορεί να υποβάλει έγγραφη ένσταση στη Γραμματεία του Τμήματος μετά τη λήξη της εξεταστικής περιόδου και οπωσδήποτε πριν την ανακοίνωση των αποτελεσμάτων.

# Αποτελέσματα εξετάσεων

Η βαθμολογία κατατίθεται από τον υπεύθυνο καθηγητή σε διάστημα 20 ημερών από τη διεξαγωγή της εξέτασης και σε κάθε περίπτωση το αργότερο σε 20 μέρες μετά τη λήξη της εξεταστικής περιόδου. Σε περίπτωση που μέλη ΔΕΠ, λόγω του μεγάλου αριθμού των γραπτών, δεν μπορούν να ανταποκριθούν εντός εικοσαήμερου καταθέτουν αίτημα προς τη Γενική Συνέλευση για παράταση του χρόνου υποβολής των βαθμολογιών. Η ΓΣ αποφασίζει σχετικά.

Μέσα σε προθεσμία επτά (7) ημερών από την ημερομηνία ανακοίνωσης της βαθμολογίας του μαθήματος, ο φοιτητής που συμμετείχε στην εξέταση μπορεί να ζητήσει διευκρινίσεις για το βαθμό του από τον υπεύθυνο καθηγητή.

Δεν καταχωρούνται βαθμοί για ονόματα φοιτητών που δεν συμπεριλαμβάνονται στον κατάλογο εξεταζόμενων

# Υποχρεώσεις των φοιτητών ως εξεταζόμενων

Οι φοιτητές οφείλουν να:

* + - έχουν μαζί τους φοιτητική ταυτότητα,
    - σέβονται τον παρόντα κανονισμό,
    - ακολουθούν τις υποδείξεις των επιτηρητών,
    - μην καπνίζουν,
    - μη χρησιμοποιούν κινητό τηλέφωνο ούτε να έχουν ενεργοποιημένο το τηλέφωνό τους.

# Υποχρεώσεις των καθηγητών

* + - Τα θέματα των εξετάσεων πρέπει να εντάσσονται στην ύλη που έχει οριστεί προς εξέταση.
    - Η φύση των θεμάτων να είναι τέτοια ώστε η εξέταση να μπορεί να ολοκληρωθεί κατά το προβλεπόμενο χρόνο.

# Τήρηση του κανονισμού

Αρμόδιο όργανο για τη σύνταξη, την τήρηση, τη συμπλήρωση, την τροποποίηση, καθώς και την ερμηνεία των διατάξεων του παρόντος κανονισμού είναι η Συνέλευση του Τμήματος.

# Λογοκλοπή

Οι φοιτητές/τριες αναλαμβάνουν την ευθύνη να μην υποπέσουν στο παράπτωμα της λογοκλοπής. Εφόσον διαπιστωθεί λογοκλοπή κινούνται οι προβλεπόμενες πειθαρχικές διαδικασίες που προβλέπονται στον κανονισμό του Ιδρύματος.

Κάθε εργασία που κατατίθεται, προπτυχιακή ή μεταπτυχιακή ή διδακτορική, συνοδεύεται με την ακόλουθη υπεύθυνη δήλωση, η οποία επισυνάπτεται στο τελικό κείμενο πριν από τη σελίδα περιεχομένων της εργασίας:

"Βεβαιώνω ότι είμαι συγγραφέας της παρούσας εργασίας και ότι έχω αναφέρει ή παραπέμψει σε αυτή, ρητά και συγκεκριμένα, όλες τις πηγές από τις οποίες έκανα χρήση δεδομένων, ιδεών, προτάσεων ή λέξεων, είτε αυτές μεταφέρονται επακριβώς (στο πρωτότυπο ή μεταφρασμένες) είτε παραφρασμένες. Επίσης βεβαιώνω ότι αυτή η εργασία προετοιμάστηκε από εμένα προσωπικά ειδικά για την συγκεκριμένη έρευνα ή το συγκεκριμένο μάθημα/σεμινάριο/πρόγραμμα σπουδών". Σε περίπτωση που διαπιστωθεί ότι φοιτητής έχει διαπράξει λογοκλοπή, παραπέμπεται από την Συνέλευση του Τμήματος στην Επιτροπή Ηθικής και Δεοντολογίας του Ιδρύματος.

# Άρθρο 6

**Προσωπικό, Διδασκαλία, Επικοινωνία με φοιτητές**

Αναλυτικές πληροφορίες για το προσωπικό του Τμήματος, τη δομή της διδασκαλίας και της επικοινωνίας με φοιτητές παρατίθενται στον οδηγό σπουδών του Τμήματος Άρθρο 8

**Άρθρο 7**

**Erasmus**

Ο κανονισμός Erasmus είναι αναρτημένος στην ιστοσελίδα του Τμήματος

# Άρθρο 8

**Κατατακτήριες Εξετάσεις**

Η Συνέλευση του Τμήματος, σύμφωνα με τις διατάξεις του Ν. 3404/2005 (Α΄260), του Ν. 4009/2011 (Α΄195) όπως τροποποιήθηκε και ισχύει, του άρθρου 57 του Ν. 4186/2013 (Α΄193), της παρ. 10 του άρθρου 6 του Ν. 4218/2013 (Α΄268), των παρ. 1 & 2 της υπ’ αριθμ. Φ2/125186/Β3/22-11-2006 (Β΄1758/5-12-2006) και Φ1/192329/Β3/16-12-2013(Β΄3185/16-12-2013)Υπουργικών Αποφάσεων, για την διαδικασία κατάταξης πτυχιούχων Τριτοβάθμιας Εκπαίδευσης, ορίζει το ποσοστό (επί του αριθμού των εισακτέων) των κατατάξεων των πτυχιούχων στο Τμήμα σε 12%. Το εξάμηνο κατάταξης πτυχιούχων στο Τμήμα ορίζεται από τη Συνέλευση του Τμήματος. Αναλυτικές πληροφορίες για τα μαθήματα, την ύλη των εξετάσεων, την Επιτροπή Κατατάξεων, τον ορισμό βαθμολογητών και ανά-βαθμολογητών, καθώς και για την αναγνώριση μαθημάτων, παρατίθενται στην ιστοσελίδα του Τμήματος.

# Άρθρο 10

**Γενικές Συνελεύσεις**

Στην αρχή κάθε ακαδημαϊκού έτους, ορίζονται οι τακτικές ΓΣ του Τμήματος. Για την διεκπεραίωση θεμάτων τρεχούσης φύσεως ο Πρόεδρος του Τμήματος δύναται να ορίσει και έκτακτες. Η ημερήσια διάταξη συντάσσεται από τον Πρόεδρο του Τμήματος και ανακοινώνεται στα μέλη της Συνέλευσης του Τμήματος από την Γραμματεία. Τα πρακτικά συντάσσονται και παραμένουν στην Γραμματεία και είναι διαθέσιμα στους ενδιαφερομένους κατόπιν αιτήσεως.

# Άρθρο 11

**Μεταπτυχιακές Σπουδές**

Το Τμήμα διαθέτει Προγράμματα Μεταπτυχιακών Σπουδών (ΠΜΣ), τα οποία βρίσκονται αναρτημένα στην ιστοσελίδα του Τμήματος.

# Άρθρο 12

**Διδακτορικές Σπουδές**

Ο κανονισμός εκπόνησης διδακτορικής διατριβής έχει δημοσιευτεί στο Φ.Ε.Κ. 3492/24-08-2020 τ.Β, και είναι αναρτημένος στην ιστοσελίδα του Τμήματος: Μεταπτυχιακά>Πρόγραμμα Διδακτορικών Σπουδών.

# Άρθρο 13

**Υποστήριξη φοιτητών ΑΜΕΑ**

Το Τμήμα Φυσικής στην Πανεπιστημιούπολη Καβάλας διαθέτει μπάρες αμαξιδίων ΑΜΕΑ.

# Άρθρο 14

**Διεθνείς συνεργασίες**

Οι διεθνείς συνεργασίες του Τμήματος ανακοινώνονται στην ιστοσελίδα του, καθώς στις ιστοσελίδες των θεσμοθετημένων εργαστηρίων και των μελών ΔΕΠ αυτού.

# Άρθρο 15

**Λειτουργία Γραμματείας**

Η Γραμματεία λειτουργεί καθημερινά από τις 7:00 έως τις 15:00. Η εξυπηρέτηση των φοιτητών γίνεται καθημερινά από τις 11:00 έως τις 13:00. Η επικοινωνία με τους φοιτητές γίνεται δια ζώσης ή μέσω ηλεκτρονικού ταχυδρομείου. Διατηρείται ηλεκτρονικό και έντυπο αρχείο, ατομικοί φάκελοι μελών ΔΕΠ, ΕΤΕΠ, ΕΔΙΠ, φοιτητών, υποψηφίων Διδακτόρων, και θυρίδα αλληλογραφίας για κάθε μέλος ΔΕΠ, ΕΤΕΠ, ΕΔΙΠ.

# Άρθρο 16

**Εποπτεία Τήρησης του Κανονισμού**

Η εποπτεία της υλοποίησης του κανονισμού αυτού είναι αρμοδιότητα του Πρόεδρου του Τμήματος και η τήρησή του αφορά όλα τα μέλη του Τμήματος.

# Άρθρο 17

**Τροποποίηση του παρόντος Κανονισμού**

Αλλαγή στις διατάξεις του παρόντος κανονισμού μπορεί να γίνει, μετά από γραπτή εισήγηση του Προέδρου, στη Συνέλευση του Τμήματος.